Diari Oficial de la Generalitat Valenciana


Sumari del DOGV 6058, del 16-07-2009 (2009/8328)

ORDE de 2 de juliol de 2009, de la Conselleria de Sanitat, per la qual convoca ajudes per a establir un conjunt d'actuacions de promoció de la salut mental a la Comunitat Valenciana, durant l'any 2009, i establix les bases que les regulen.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6058

Data del DOGV
:   16-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/8328


Data del document
:   02-07-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * salut mental
    * universitat
    * fundació
    * administració local
    * malaltia mental
    * suport econòmic
    * associació
    * ajuda pública

ORDE de 2 de juliol de 2009, de la Conselleria de Sanitat, per la qual convoca ajudes per a establir un conjunt d'actuacions de promoció de la salut mental a la Comunitat Valenciana, durant l'any 2009, i establix les bases que les regulen. [2009/8328]
Exposició de motius
Especialment en les dues últimes dècades s'han produït de forma accelerada transformacions rellevants, que constituïxen un marc canviant que comporta també un important i ràpid canvi en els problemes de salut generalment, i particularment en salut mental. Les respostes a estes últimes situacions exigixen una intervenció més integral, que considera factor essencial la prevenció, que afecta els hàbits i la promoció de la qualitat de vida.
La Conselleria de Sanitat, a través de l'Agència Valenciana de Salut, pretén, per mitjà d'esta orde, impulsar actuacions de promoció de la salut mental a la Comunitat Valenciana, que estiguen en sintonia amb les directrius recents marcades per l'Organització Mundial de la Salut (OMS) en la Declaració Europea de Salut Mental i Pla d'Acció en Salut Mental per a Europa, emanat de la Conferència Ministerial de l'OMS celebrada a Hèlsinki al gener de 2005, i també amb l'Estratègia en Salut Mental del Sistema Nacional de Salut.
Precisament entre les prioritats que va marcar l'OMS es troben les de conscienciar de la importància del benestar mental, rebutjar els estigmes, la discriminació i la desigualtat de les persones amb problemes de salut mental i els seus familiars, dissenyar sistemes de salut mental integrals, integrats i eficients i comptar amb els usuaris i cuidadors. Els principis d'igualtat i absència de discriminació, que són elements integrals del marc internacional dels drets humans, exigixen que es preste atenció especial als grups vulnerables
Per a l'Agència Valenciana de Salut de la Conselleria de Sanitat, per consegüent, la promoció en matèria de salut mental és un objectiu prioritari i, per això, s'han de posar en marxa totes aquelles accions que estiguen encaminades a abordar no només la problemàtica de la patologia mental, sinó també els problemes associats a les malalties mentals, enfocant la promoció no només sobre l'individu, fomentant estils de vida saludables, sinó també, més enllà del control de la persona, des d'un punt de vista social, econòmic i ambiental, per a aconseguir un impacte positiu sobre els determinants de la salut i millorar la igualtat i equitat relacionades amb la salut, i també la qualitat de vida i la millora de l'expectativa de vida, tot això en el marc de la millora de la qualitat assistencial.
Per això, i fent ús de les facultats que em conferixen l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei de la Hisenda Pública de la Generalitat,
ORDENE
Article 1. Objecte i àmbit d'aplicació
1. Constituïx l'objecte d'esta orde convocar l'ajuda gestionada per la Direcció General d'Assistència Sanitària de l'Agència Valenciana de Salut per a l'exercici 2009, i aprovar les bases reguladores per les quals es regix esta convocatòria, i també el model de sol·licitud per a les ajudes (annex II).
2. Esta orde s'aplica a les ajudes següents, que es regixen per les bases reguladores que figuren en l'annex I:
- Ajudes per a establir un conjunt d'actuacions de promoció de la salut mental a la Comunitat Valenciana.
Article 2. Finançament de les ajudes
1. L'ajuda regulada en esta orde es concedix amb càrrec al capítol IV de la secció 10, Conselleria de Sanitat, servici 02, Agència Valenciana de Salut, centre gestor 91, Direcció General d'Assistència Sanitària, programa 412.28, Salut mental i atenció sanitària de mitja i llarga estada, línia T6651000. L'import global màxim adscrit a la subvenció és de dos-cents seixanta mil euros (260.000,00 €), arreplegat en la Llei de Pressupostos de 2009 de la Generalitat.
Article 3. Beneficiaris de la subvenció
1. Poden obtindre la condició de beneficiaris de l'ajuda que establix esta orde les persones que tinguen els requisits que establix l'annex I.
2. No poden obtindre la condició de beneficiàries de l'ajuda regulada en esta orde les persones o entitats en les quals es done alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.
Article 4. Obligacions genèriques dels beneficiaris
1. A més de les obligacions específiques per als beneficiaris de cada tipus de subvenció que establixen els annexos d'esta orde, es declaren amb caràcter general les següents:
a) Complir l'objectiu, executar el projecte, fer l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, i també l'elaboració del projecte o activitat i el compliment de la finalitat que determinen la concessió de la subvenció, davant de l'òrgan que la concedix.
c) Sotmetre's a les actuacions de comprovació que fa l'òrgan que concedix la subvenció, i també qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant tota la informació que se li requerisca en l'exercici d'estes actuacions.
d) Acreditar abans que es dicte la proposta de resolució de la concessió que es troba al corrent en el compliment de les obligacions tributàries estatals i autonòmiques i de la Seguretat Social, d'acord amb els articles 18, 19 i 22 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions.
e) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les obligacions anteriors dóna lloc a l'exigència de les responsabilitats que corresponguen, d'acord amb la legislació.
Article 5. Sol·licituds i documentació
1. Les sol·licituds per a l'obtenció de l'ajuda que regula esta orde s'han de presentar en un imprés normalitzat per l'Àrea d'Atenció al Ciutadà, Qualitat i Inspecció de Servicis de la Conselleria de Justícia i Administracions Públiques, i amb la documentació que indiquen les bases reguladores. Els sol·licitants poden obtindre'n una còpia en l'annex II d'esta orde, i també en la pàgina web de la Conselleria de Sanitat, en l'apartat d'informació al ciutadà, en l'adreça http://www.san.gva.es.
2. En el cas que els documents exigits que s'han d'adjuntar a la sol·licitud de concessió d'ajudes ja estiguen en poder de la Conselleria de Sanitat, el sol·licitant pot acollir-se al dret que establix l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si fan constar la data, l'òrgan o dependència a què es van adreçar i la identificació del procediment en què es troben, i no han transcorregut més de cinc anys des de la finalització del procediment a què corresponen.
3. Quan la sol·licitud no tinga els requisits establits en esta orde o no s'hi haja adjuntat la documentació que s'hi exigix, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha de demanar a la persona interessada, per mitjà d'una publicació en la pàgina web de la Conselleria de Sanitat, en l'apartat Informació al ciutadà, http://www.san.gva.es, d'acord amb l'article 59.6.b de la Llei 30/1992, esmentada més amunt, perquè en un termini de 10 dies esmene la falta o aporte la documentació necessària, amb la indicació que si no ho fa es considera que desistix de la sol·licitud, després d'una resolució que ha de dictar, en els termes que preveu l'article 42 de la llei esmentada, l'òrgan que tinga atribuïda l'ordenació i instrucció del procediment, segons les bases reguladores.
4. També es pot demanar al sol·licitant qualssevol altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 6. Lloc i termini de presentació
1. Les persones interessades poden presentar les sol·licituds en el Registre General de la Conselleria de Sanitat, al carrer del Misser Mascó, 31, de València, i també en els servicis territorials de la conselleria, situats a Alacant (c/ de Girona, 26, 03083), Castelló de la Plana (c/ Hort dels Corders, 12, 12366) i València (Gran Via Ferran el Catòdic, 74, 46750), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En el cas d'enviament per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en un sobre obert, a fi que l'exemplar destinat a la Conselleria de Sanitat siga datat i segellat abans de certificar-lo. En el cas que la sol·licitud no estiga datada i segellada per l'oficina de correus, s'entén com a data vàlida de presentació la que aparega en l'entrada de registre de la Conselleria de Sanitat.
3. El termini de presentació de sol·licituds acaba als 20 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana.
Article 7. Procediment de concessió d'ajudes
1. La concessió de les ajudes es fa per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren en l'annex I.
2. S'ha de constituir una comissió de valoració per a examinar i valorar les sol·licituds presentades. Esta comissió, com a òrgan col·legiat, funciona segons el règim establit per a estos òrgans en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de les ajudes
1. Correspon al director gerent de l'Agència Valenciana de Salut dictar la resolució de la concessió de les ajudes previstes en esta orde. El director gerent de l'Agència Valenciana de Salut pot delegar la facultat. Les resolucions administratives que s'adopten per delegació han d'indicar expressament esta circumstància i es consideren dictades per l'òrgan que fa la delegació.
2. La resolució, que ha de ser motivada i té els efectes i el contingut previstos en l'article 25 de la Llei 38/2003, de 17 de novembre, General de Subvencions, s'ha de publicar en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999 de 13 de gener.
3. El termini per a la resolució i notificació de les ajudes és el que establix en l'annex d'esta orde.
Article 9. Recursos
1. Contra les resolucions dictades en el procediment de concessió de subvenció que no esgoten la via administrativa es pot interposar un recurs d'alçada davant del superior jeràrquic en el termini d'un mes, si l'acte és exprés, i, si no ho és, el termini és de tres mesos i es compta, per al sol·licitant i altres persones interessades, a partir de l'endemà del dia en què, d'acord amb la normativa específica, es produïsca l'efecte del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 27.2 del Decret 25/2005, que aprova els Estatuts Reguladors de l'Agència Valenciana de Salut.
2. Contra els actes que posen fi a la via administrativa es pot interposar un recurs contenciós administratiu en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
3. Açò no impedix la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 10. Concurrència d'ajudes
L'import de l'ajuda regulada en esta orde en cap cas pot ser de tal quantia que, aïlladament o en concurrència amb ajudes d'altres administracions públiques o d'altres ens públics o privats, supere el cost de l'activitat del beneficiari, d'acord amb l'article 19.3 de la Llei 38/2003, de 17 de novembre, General de Subvencions.
Article 11. Pèrdua o minoració de l'ajuda
1. Qualsevol alteració de les condicions tingudes en compte per a la concessió de l'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, si el beneficiari no complix els requisits i les condicions que donen lloc a l'atorgament de l'ajuda, o no justifica, o justifica insuficientment l'ajuda concedida en el termini establit per a fer-ho, o també si es donen altres causes arreplegades en l'article 37 de la Llei 38/2003, de 17 de novembre, General de Subvencions, i en els articles 33 i 34 del Reial Decret 887/2006, de 21 de juliol, que aprova el Reglament de la Llei General de Subvencions, perd el dret al cobrament total o parcial de la subvenció.
3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Article 12. Reintegrament de les ajudes
Per al reintegrament de les ajudes s'apliquen les normes dels articles 36 i 37 de la Llei 38/2003, de 17 de novembre, General de Subvencions, i també dels articles 91 i següents del Reial Decret 887/2006, de 21 de juliol, que aprova el Reglament de la Llei General de Subvencions.
Article 13. Règim d'infraccions i sancions
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions.
DISPOSICIÓ ADDICIONAL
Única
Esta convocatòria no s'ha de notificar o comunicar a la Comissió Europea perquè no s'hi aplica l'apartat 1 de l'article 87 del Tractat Constitutiu de la Comunitat Europea, de 25 de març de 1957, perquè no té els requisits que conté, per tal com esta convocatòria no comporta avantatges econòmics per a empreses.
DISPOSICIONS FINALS
Primera
En tot allò que no regula esta orde, cal ajustar-se al que disposen els preceptes bàsics de la Llei 38/2003, de 17 de novembre, General de Subvencions, el Reial Decret 887/2006, de 21 de juliol, que aprova el Reglament de la Llei General de Subvencions, i la Llei de la Hisenda Pública de la Generalitat, el text refós de la qual va ser aprovat pel Decret Legislatiu de 26 de juny de 1991.
Segona
S'autoritza la directora general d'Assistència Sanitària perquè, en l'àmbit de les seues competències, adopte les mesures o resolucions necessàries per al desplegament i l'execució d'esta orde.
Tercera
Esta orde té efecte a partir de l'endemà de la publicació en el Diari Oficial de la Comunitat Valenciana.
València, 2 de juliol de 2009
El conseller de Sanitat,
Manuel Cervera Taulet
Annex I
Bases de les ajudes per a establir un conjunt d'actuacions de promoció de salut mental a la Comunitat Valenciana
Primera. Objecte
L'objecte d'esta orde és la convocatòria d'ajudes per a actuacions de promoció de Salut Mental a la Comunitat Valenciana durant l'any 2009.
Segona. Requisits dels beneficiaris
1. Poden sol·licitar les subvencions que regula esta orde les entitats públiques, mixtes, fundacions, consorcis, universitats i associacions de familiars i malalts mentals que facen l'activitat en l'àmbit territorial de la Comunitat Valenciana i que tinguen els requisits que establix esta disposició.
2. De les entitats esmentades en l'apartat 1 d'esta base, no poden ser beneficiàries de subvenció les entitats següents:
a) Les entitats o associacions que tinguen un conveni de col·laboració amb l'Agència Valenciana de Salut.
b) Les entitats o associacions que tinguen una línia de subvenció específica en la secció 10 (Sanitat) dels pressupostos de la Generalitat.
c) Cada una de les associacions federades quan siga la federació la beneficiària de la subvenció.
Constituïx una excepció del que disposa este apartat la subvenció a un programa considerat d'alt interés per l'Agència Valenciana de Salut.
3. Per a tindre accés a les ajudes regulades en esta orde, les entitats o associacions que sol·liciten la subvenció han de complir els requisits mínims següents:
a) Estar legalment constituïdes i inscrites en el registre que corresponga.
b) Disposar d'una seu central o delegació permanent a la Comunitat Valenciana.
Per a això, s'entén per delegació permanent la presència física, amb domicili social, en el territori de la Comunitat Valenciana, acreditada documentalment. En este cas, la delegació permanent assumix la gestió dels programes finançats per la Generalitat i es compromet a portar la gestió economicoadministrativa i la direcció del programa en l'oficina de la Comunitat Valenciana i a obrir-hi un compte bancari específic.
c) Estar al corrent en el compliment de les obligacions tributàries estatals i autonòmiques i de la Seguretat Social de la forma establida reglamentàriament.
d) No estar sotmesa a cap procediment de reintegrament de tot o part de les subvencions concedides per la Generalitat.
Tercera. Obligacions dels beneficiaris
1. Sense perjuí de les altres obligacions que exigix la legislació vigent, l'acceptació de fer les activitats de millora integral de la promoció, prevenció, rehabilitació, atenció i qualitat assistencial de la salut mental implica els compromisos següents:
a) Fer l'activitat objecte de la subvenció en el termini estipulat.
b) No alterar la finalitat de la subvenció i complir les obligacions que establix la legislació per als perceptors de fons públics.
c) Facilitar la inspecció i el control de l'Agència Valenciana de Salut a fi de conéixer qualsevol aspecte de l'activitat objecte de la subvenció.
d) Presentar a l'Agència Valenciana de Salut, una vegada dut a terme el projecte objecte d'ajuda, dos exemplars, un en suport informàtic, de la memòria final d'activitats, on s'ha d'incloure:
- el nombre de beneficiaris del programa
- el calendari d'actuacions
- el grau de compliment dels objectius proposats
- els indicadors d'avaluació i resultats obtinguts
- el mostrari del material empleat
- la justificació de les despeses
e) Deixar constància expressa del fet que les activitats són finançades o cofinançades per la Generalitat en qualsevol relació que es mantinga amb tercers, incorporant, en tot cas i de forma visible, el logotip de la Generalitat, Agència Valenciana de Salut, després que ho autoritze, en les activitats de difusió subvencionades que es facen.
f) Acreditar, abans de cada un dels pagaments establits en la base dotze, que es troben al corrent de les obligacions tributàries estatals i autonòmiques i de Seguretat Social, de la forma que establix l'Orde de 30 de maig de 1996, de la Conselleria d'Economia i Hisenda (DOGV número 2775, de 21 de juny de 1996), aportant els certificats positius expedits per l'òrgan competent, d'acord amb l'article 22 del Reial Decret 887/2006, Reglament de la Llei General de Subvencions del Ministeri d'Economia i Hisenda.
g) En tots els casos, els beneficiaris de les ajudes estaran obligats a complir el que disposen l'article 14 de la Llei 38/2003, de 17 de novembre, General de Subvencions, i l'article 47 del Decret Legislatiu de 26 de juny de 1991, del Consell de la Generalitat, que aprova el Text Refós de la Llei de la Hisenda Pública de la Generalitat.
h) Facilitar tota la informació econòmica, fiscal, laboral, tècnica i de qualsevol tipus que els requerisca l'Agència Valenciana de Salut, sense perjuí de la confidencialitat exigible.
2. Si els beneficiaris no complixen els requisits establits en esta convocatòria, i també les altres obligacions que exigix la legislació, han de reintegrar les quantitats percebudes i se'ls exigix l'interés de demora corresponent des del moment del pagament de la subvenció fins a la data en què s'acorde el reintegrament, amb tots els efectes i les responsabilitats que es deriven dels incompliments.
Quarta. Activitats objecte de les ajudes
1. Els programes han de versar sobre algun dels objectes següents:
- Accions, programes o projectes destinats a promoure la salut mental de la població general de la Comunitat Valenciana i de grups específics considerats més vulnerables.
- Accions, programes o projectes destinats a previndre la malaltia mental greu a la Comunitat Valenciana, amb insistència especial en la prevenció del suïcidi, la violència escolar i els trastorns de la conducta alimentària.
- Accions, programes o projectes destinats a previndre a la Comunitat Valenciana l'estigma i la discriminació associats a les persones amb trastorn mental.
- Accions, programes o projectes destinats a elaborar a la Comunitat Valenciana programes psicoeducatius d'ajuda a familiars, persones acostades i cuidadors informals de persones amb trastorn mental greu.
- Accions, programes o projectes destinats a promoure la cooperació i coordinació interinstitucionals en la millora de l'atenció de la salut mental de la Comunitat Valenciana.
2. Tots els programes per als quals se sol·licite una subvenció han d'incloure, com a requisit indispensable, l'avaluació com a fase final de l'execució.
Cinquena. Despeses subvencionables
1. Les ajudes previstes en esta convocatòria s'han de destinar a cobrir les despeses següents, sempre que responguen de manera indubtable a la naturalesa de l'activitat subvencionada, estiguen ben especificades en la sol·licitud i es facen el termini establit en esta orde.
2. Són objecte de subvenció:
- Les despeses derivades de la contractació de professionals per al desplegament dels programes i les relacionades amb les activitats dins del contingut dels programes.
- Les despeses d'adquisició de béns i contractació de servicis, que inclouen les compres de material fungible i la resta de despeses complementàries, ben justificades, necessàries per al bon fi del projecte. En cap cas s'han d'incloure compres de material inventariable ni despeses per assistència a congressos.
- Les despeses de funcionament de les entitats beneficiàries necessàries per al desenvolupament del projecte. Estos despeses, en conjunt, no han de superar el 20% del finançament total concedit al programa.
3. Es considera despesa feta la que ha sigut pagada efectivament abans de l'acabament del període de justificació establit en esta orde.
4. En tots els casos, les despeses s'han d'ajustar al que disposa l'article 31 de la Llei General de Subvencions.
Sisena. Quantia de les ajudes
La quantia total de les ajudes que es poden concedir és de 260.000,00 euros. Si es presenten diversos projectes que la comissió avaluadora considere subvencionables, la comissió ha de repartir els fons disponibles entre els projectes d'acord amb els criteris de selecció establits en la base novena d'este annex.
Setena. Sol·licituds i documentació
1. Les entitats que desitgen prendre part en la convocatòria han de presentar les sol·licituds, adreçades al director gerent de l'Agència Valenciana de Salut, en el Registre de la Conselleria de Sanitat, situat al c/ Misser Mascó, núm. 31, 46496 València, sense perjuí del que establix l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú, i d'acord amb l'article 5.1 d'esta orde.
2. La documentació que s'ha d'adjuntar necessàriament a la sol·licitud és la següent:
a) La memòria detallada del programa d'activitats promocionals de la salut mental per a l'exercici 2009, en la qual es faça constar com a mínim:
- Objectius aplicats i pràctics del programa presentat.
- Població beneficiària (qualitativament i quantitativament).
- Descripció de les activitats i metodologia.
- Llista de l'equip professional, amb la descripció de categories, càrrecs, tasques i horaris de dedicació.
- Pla de treball: activitats i calendari durant l'any 2009.
- Indicadors d'avaluació sobre els objectius i resultats previstos en el programa.
b) El pressupost detallat del programa per a l'any 2009, amb desglossament d'ingressos i despeses per conceptes i indicació dels recursos amb què compta per al finançament. En el cas de presentar diverses activitats, desglossament del cost per cada una.
c) Una certificació acreditativa de l'acord adoptat per l'òrgan competent que autoritza la sol·licitud d'ajuda i aprova el programa o l'activitat i el pressupost presentat.
d) Una còpia autenticada o una fotocòpia compulsada dels estatuts de l'entitat sol·licitant, en els quals haurà de constar, explícitament, l'àmbit o fins de l'entitat. També una còpia autenticada o una fotocòpia compulsada de la inscripció de l'entitat en el registre corresponent.
e) En el cas d'haver rebut abans subvencions de la Generalitat o d'altres administracions públiques en les matèries objecte d'esta convocatòria, un certificat expedit pel secretari i el president de l'entitat sol·licitant que acredite que ha complit les obligacions que comportava la concessió.
f) Declaració responsable que acredite no estar sotmés a les prohibicions per a obtindre la condició de beneficiari establides en l'apartat 2 de l'article 13 de la Llei 38/2003, de 17 de novembre, General de Subvencions.
g) Un certificat expedit pel president de l'entitat que acredite que no està sotmesa al procediment de reintegrament de tot o part de les subvencions concedides per la Generalitat, ni ha sigut objecte d'un procediment de reintegrament.
h) Una certificació expedida per entitat bancària en què s'hagen de fer, si és el cas, els pagaments de la subvenció concedida, en el qual s'especifique el codi de l'entitat, el codi de la sucursal, el número i el titular del compte, i també una comunicació fefaent del CIF del peticionari. (En el cas de no haver obtingut cap subvenció abans, ha de presentar una fitxa de manteniment de tercers, d'acord amb el model de l'annex III).
i) Una declaració en què conste el coneixement i compromís de compliment de les obligacions establides en esta orde.
j) Una certificació positiva vigent de l'Agència Estatal d'Administració Tributària que acredite que el sol·licitant de la subvenció es troba al corrent de les obligacions tributàries.
k) Una certificació vigent de la Tresoreria General de la Seguretat Social que acredite que el sol·licitant es troba al corrent en el compliment de les obligacions amb la Seguretat Social.
l) Una certificació vigent dels servicis territorials de la Conselleria d'Economia, Hisenda i Ocupació que acredite que el sol·licitant no té deutes de naturalesa tributària amb la Generalitat.
En el cas que l'entitat o associació tinga alguna exempció tributària, s'ha de presentar un document que acredite la concessió efectiva de l'exempció.
3. Si la documentació aportada és incompleta o no té els requisits exigits en estes bases, s'ha de demanar al sol·licitant, per mitjà de la publicació en la pàgina web de la Conselleria de Sanitat (http://www.san.gva.es), en l'apartat d'informació al ciutadà, d'acord amb l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que, en el termini de 10 dies, complete la documentació o esmene la falta, amb l'advertiment que, si no ho fa, s'ha d'arxivar la sol·licitud de subvenció sense cap més tràmit.
Huitena. Ordenació i instrucció del procediment
L'òrgan encarregat de l'ordenació i la instrucció del procediment és la Direcció General d'Assistència Sanitària que, d'ofici, ha d'acordar totes les actuacions necessàries per determinar, conéixer i comprovar les dades per les quals s'ha de pronunciar la resolució.
Novena. Valoració i proposta de resolució
1. La valoració de les sol·licituds presentades la fa una comissió de valoració composta per
- presidenta: la directora general d'Assistència Sanitària o la persona que designe.
- vocals:
- la directora de Zona Sanitària IV
- un representant de l'Àrea d'Assistència Sanitària
- un representant de l'Àrea de Concerts i Tecnologia Sanitària.
- secretari: un funcionari del Servici de Salut Mental de la Direcció General d'Assistència Sanitària, que intervé amb veu però sense vot, d'acord amb l'article 25.3.A de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El president de la comissió en designa els membres.
La comissió avaluadora pot sol·licitar l'assessorament dels tècnics o professionals que considere oportú per a completar la valoració dels projectes presentats, i també pot comprovar per mitjà d'una entrevista les dades adduïdes pels sol·licitants que considere interessants.
El funcionament de la comissió s'ajusta al que disposa el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió, atenent els criteris i requisits establits, ha d'estendre una acta i de formular la proposta de resolució a l'òrgan que concedix la subvenció.
2. La comissió valora els programes segons els criteris de selecció següents:
a) La cobertura territorial i poblacional, preval el nivell de Comunitat Autònoma sobre el provincial i este al seu torn sobre el local (0 a 10 punts, es valora amb 0 punts la falta d'especificació per part del sol·licitant de la cobertura poblacional).
b) La idoneïtat i efectivitat del programa de promoció, prevenció i sensibilització, en concordança amb el que establix la línia «Promoció de la salut mental, prevenció de la malaltia i eradicació de l'estigma» de l'Estratègia en Salut Mental del Sistema Nacional de Salut (0 a 5 punts).
c) L'enfocament dels programes a col·lectius especialment vulnerables en salut mental, com la població infantoadolescent (0 a 10 punts).
3. L'òrgan competent per a resoldre pot optar entre adjudicar la subvenció a les sol·licituds que hagen obtingut major valoració segons els criteris de valoració fixats en les bases reguladores o prorratejar, entre els beneficiaris de la subvenció, l'import global destinat a la subvenció.
4. L'Agència Valenciana de Salut de la Conselleria de Sanitat es reserva la facultat de deixar deserta, totalment o parcialment, l'adjudicació de les subvencions convocades en els casos en què no quede prou acreditada la idoneïtat o qualitat del projecte, i també d'interpretar el contingut de les bases.
Deu. Termini de resolució
El termini màxim per a tramitar, resoldre i notificar la concessió definitiva dels projectes és de tres mesos, comptadors a partir de l'endemà de l'acabament del termini per a presentar les sol·licituds. Si transcorre el termini sense que hi haja recaigut una resolució, s'entén desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Onze. Règim de compatibilitat
No poden ser beneficiaris de la subvenció les associacions o entitats que establix l'apartat segon de la base segona, en els termes que establix.
Dotze. Pagament i justificació de les ajudes concedides
1. L'ordenació del pagament de les subvencions que regula esta orde es fa d'acord amb els criteris que conté l'article 47.bis del Text Refós de la Llei de la Hisenda Pública Valenciana, modificat en el punt 3 per l'article 40 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat.
2. El pagament se satisfà d'acord amb el que preveu l'article 47.bis del Text Refós de la Llei de la Hisenda Pública de la Generalitat, amb el règim següent:
- El 40% de l'import es podrà lliurar immediatament, una vegada concedida.
- El 20% es paga després de l'aportació i la comprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
- El 40% restant es paga quan el beneficiari justifica el compliment del que s'acorda.
3. Abans de tots i cada un dels pagaments, és necessària una proposta de la directora general d'Assistència Sanitària de la bestreta i, si és el cas, de la comprovació i l'aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
4. El beneficiari obligatòriament ha de retre el compte justificatiu o llista de despeses efectuades, en la qual s'han d'incloure, sota la responsabilitat del declarant, una llista total de despeses, que en certifique la realització i el pagament, juntament amb els justificants de despesa o qualsevol altre document amb validesa jurídica que permeten acreditar el compliment de l'objecte de la subvenció pública.
5. En el cas que el beneficiari siga una entitat local, la justificació de la despesa es fa a través d'un certificat de justificació d'obligació reconeguda de l'interventor de l'entitat local i d'una memòria financera d'execució de la despesa total feta per l'entitat destinada al programa subvencionat.
6. Les factures i justificants han d'estar datats entre l'1 de gener i el 10 de desembre de 2009 i s'han de presentar abans del dia 10 de desembre de 2009, d'acord amb el que disposa l'article 30 de la Llei 38/2003, de 17 de novembre, General de Subvencions, en els termes següents:
1. Les factures o justificants han de ser originals o fotocòpies ben compulsades, i en tots hi ha de figurar el vistiplau del president o representant legal de l'entitat beneficiària.
2. Per als justificants del personal contractat, s'han de presentar necessàriament les nòmines ajustades al model oficial, acompanyades dels justificants de cotització a la Seguretat Social, i també una còpia dels contractes.
3. Les justificacions corresponents a col·laboracions puntuals o prestacions de servicis, han de figurar en rebuts o factures en què consten les dades del perceptor, el número d'identificació fiscal, el concepte pel qual se li paga i la retenció de l'Impost sobre la Renda de les Persones Físiques, i també les dades fiscals de l'entitat.
7. En tots els casos, les factures han de comptar amb totes les dades formals que exigix l'article 6 del Reial Decret 1496/2003, de 28 de novembre (BOE número 286, de 29 de novembre).
8. Han d'aportar també, d'acord amb la base tercera, apartat 1.f:
a) Una certificació positiva de l'Agència Estatal d'Administració Tributària que acredite que el sol·licitant de la subvenció es troba al corrent de les obligacions tributàries estatals.
b) Una certificació de la Tresoreria General de la Seguretat Social que acredite que el sol·licitant es troba al corrent de les obligacions amb la Seguretat Social.
c) Una certificació dels servicis territorials de la Conselleria d'Economia, Hisenda i Ocupació que acredite que el sol·licitant no té deutes de naturalesa tributària amb la Generalitat.
Els beneficiaris han d'atendre les renovacions successives d'estos certificats i presentar-les a la conselleria sense que haja de demanar-los-ho.
9. En tots els casos, els beneficiaris de subvencions han de presentar, fins al 31 de gener de 2010, una memòria final de les activitats en suport informàtic i en paper, firmada i segellada pel representant legal de l'entitat beneficiària. El fet de no presentar-la és motiu de reintegrament de la subvenció concedida.
10. Després del cobrament de la subvenció, les entitats beneficiàries han d'enviar al Servici de Salut Mental de la Direcció General d'Assistència Sanitària, en el termini màxim d'un mes des de la percepció, una notificació per escrit del representant legal de l'associació de la percepció de la subvenció, que n'indique la data, la quantia i el concepte.